राष्ट्रपति रनिङ शिल्डको उपाधि महालक्ष्मीलाई 
धनकुटाको महालक्ष्मी नगरपालिकास्थित दमार खेल मैदानमा जारी चौधौ संस्करणको राष्ट्रपति रनिङ शिल्ड प्रतियोगिता सम्पन्न भएको छ । 
धनकुटा — धनकुटाको महालक्ष्मी नगरपालिकास्थित दमार खेल मैदानमा जारी चौधौ संस्करणको राष्ट्रपति रनिङ शिल्ड प्रतियोगिता सम्पन्न भएको छ । जिल्लाका सातवटै पालिकाबाट छनौट भएका विद्यालयहरु सहभागी रहेको प्रतियोगिताको उपाधि महालक्ष्मी नगरपालिकाले हात पारेको छ । महालक्ष्मीले ३३ स्वर्ण २१ रजत २७ काश्य सहित कुल ८१ पदक प्राप्त गरी पहिला स्थान ओगटेको हो । यस्तै कुल ३३ पदकसहित धनकुटा नगरपालिका दोस्रो भएको छ । उसले १३ स्वर्ण, १३ रजत तथा ७ कांस्य प्राप्त गरेको आयोजकले जनाएको छ । तेस्रो भएको चौबिसे गाउँपालिकाले ३ स्वर्ण, ६ रजत, ३ कांस्य हात पारेको छ । त्यस्तै पाख्रिबास र साँगुरीगढी गाउँपालिकाले २/२ स्वर्ण हात पार्न सफल भएको चानुबा माध्यमिक विद्यालयका प्रधानाध्यापक कुमारबाबु श्रेष्ठले जानकारी दिए । प्रतियोगितामा सहिदभूमि गाउँपालिका स्वर्णविहीन बनेको छ भने छथरजोरपाटी गाउँपालिका पदकविहीन बन्न पुग्यो । जिल्ला खेलकुद विकास समिति धनकुटाको आयोजना, महालक्ष्मी नगरपालिकाको व्यवस्थापन तथा दमारस्थित चानुवा माविको संयोजनमा दुई दिनसम्म प्रतियोगिता सञ्चालन भएको थियो । आगामी वर्षको राष्ट्रपति रनिङ शिल्ड प्रतियोगिता चौबिसे गाउँपालिकाले संयोजन गर्ने आयोजकले जनाएको छ । प्रत्येक खेलका विजेताले प्रदेशस्तरीय राष्ट्रपति रनिङ शिल्ड प्रतियोगिता सहभागी हुन पाउने छन् । प्रतियोगितामा विभिन्न प्रतिस्पर्धाको लागि धनकुटा जिल्लाका सात पालिकाबाट ३ सय ५० भन्दा बढी विद्यार्थीको सहभागिता रहेको थियो । प्रतियोगिता पहिलो पटक जिल्ला सदरमुकाम बाहिर आयोजना गरिएको हो । 